**Støj fra Landevejen gennem Tranbjerg.**

I forbindelse med gennemlæsning af forslag til støjhandlingsplan 2024, har ”støjgruppen for Kirkevænget, 8310 Tranbjerg”, konstateret at der ikke er taget højde for støjniveauet på Landevejen på strækningen fra Slet til den nye Giber Ringvej. Det undrer os meget, idet vi gennem de sidste mange år har gjort politikere og byråd opmærksom på den voldsomme støj og deraf kraftige gener fra Landevejen.

Vi er forundrede over, at der med etablering af Giber Ringvej ikke er taget højde for den stigende trafik på Landevejen af personbiler og lastvogne, og den deraf tiltagende vejstøj fra Landevejen til alle eksisterende huse langs Landevejen og langt ind i Tranbjerg. Det skal nævnes, at der er etableret støjvægge i forbindelse med nybyggeri fra Giber Ringvej til krydset ved Tingskovalle, mens resten af Landevejen er som den altid har været. Der kører altså ikke færre biler på Landevejen fra Tingskovalle til Slet end fra Giber Ringvej til Tingskovalle tværtimod, og borgerne skal vel have samme gode sundhedsforhold i Tranbjerg. Det kunne derfor være en oplagt og etisk korrekt mulighed at være opmærksom på eksisterende bebyggelser. Især set i lyset af den sundhedsrisiko, alle borgere er udsat for i forhold til den høje db, som er langt over grænseværdien.

Vores forslag er, at der etableres støjvægge på begge sider af Landevejen fra Tingskovalle/Orholtalle til Slet, kombineret med hastighedsnedsættelse fra 80 km. til 70 km. og stadig anvende støjdæmpende asfalt, samt evt. opsættelse af stærekasser til hastighedskontrol.

Derudover kunne det måske være en ide at udforme en støjhandlingsplan for Tranbjerg i samarbejde med de implicerede parter samt Tranbjerg Fællesråd. Vi er klar til et samarbejde.

Mvh

Støjgruppen Tranbjerg